‘Leuens, foute, wanvoorstellings’ van Afrikanergeskiedenis op skool wek kommerArgieffoto Volgens Dawie du Plessis, wat die verslag vir die FAK se N.P. van Wyk Louw-sentrum opgestel het, voltooi leerders in gr. 4 tot 9 die vak sosiale wetenskappe, wat uit twee komponente bestaan, naamlik geografie (aardrykskunde) en geskiedenis. “Vir leerders in gr. 10 tot 12 is geskiedenis ’n keusevak.” Du Plessis het gesê die ondersoek het bevind dat leerders aan “leuens, foute en wanvoorstellings” blootgestel word. Volgens hom is slegs twee voorbeelde hiervan dat Nederlanders onder leiding van Jan van Riebeeck die vrede en harmonie wat in suidelike Afrika geheers het onomwonde kom vernietig het, asook die min plek wat aan die Groot Trek in die geskiedenis-kurrikulum afgestaan word. Volgens die FAK is dié soort hantering van geskiedenis ’n klassieke gevallestudie van kulturele imperialisme. “Die doel van die ANC se kulturele imperialisme is duidelik: Afrikaners se historiese selfbeeld, kulturele selfvertroue en trots moet vernietig word. Die ANC se imperialistiese hantering van Afrikanergeskiedenis kom in wese neer op kulturele moord.” Jackie Grobler, ’n historikus aan die Universiteit van Pretoria, het in reaksie op die verslag gesê dit is vanselfsprekend dat die Suid-Afrikaanse onderwysowerheid daaraan toegewy is dat die geskiedenis wat aan die skoolgaande jeug onderrig word, die ontstaansmite van die nuwe Suid-Afrika moet ondersteun. Gevolglik kom die selektiewe aard van veral opdragte en gespreksonderwerpe wat in die boeke aanbeveel word, soms so eensydig voor dat lesers nie ’n ander indruk kan kry nie as dat hulle met ’n verminking van die verlede en die werklikheid daarvan te kampe het. Volgens die FAK is die organisasie reeds besig met verskeie aksies vir die bevordering van Afrikanergeskiedenis, waaronder die eerste Internetmuseum vir Afrikanergeskiedenis. Klik hier om die volledige verslag en die FAK se doenplan te lees.